የሸገር ሀላፊዎች በመገናኛ ብዙሀን እንደገለፁትም ጉዳዩ እልባት የሚያገኘው ሰይፉ ከመጣ በኋላ በመሆኑ እሱ ሲመጣ ለብቻው አነጋገሩት፡፡ እንደለመዱትም ትእዛዝ ሰጡት፡፡ እሱም ተቀበላቸው፡፡ ከውሳኔዎቹ መካከል ሰይፉ ስለተፈጠረው ሁኔታ ሳይናገር ውሾን ያነሳ ውሾ ብሎ ምንም እንዳልተፈጠረ ፕሮግራሙን እንዲቀጥል፤ ተቦርነ ስራውን መቀጠል እንደሚችል (በነገራችን ላይ ለኔና ለሰይፉ ከሀላፊዎቹ በአንዱ በግል ከተነገሩን ጉዳዮች መሀል አንዱ የዚህ ችግር ዋነኛ አባባሽና በጣቢያው ላይ ለሚነሱት ሌሎች ብዙ ቅሬታዎች ዋና መንስኤ ተቦርነ በመሆኑ አግዱት የሚል ነበር)፤ ታዲያስ አዲስ ስቱዲዮ ረግጦ እንዲወጣና ስራ እንዲያቆም ያደረገው ዳዊት በመሆኑ እሱ በጭራሽ እንዳይገባ (ውሳኔው የኔ መሆኑን እነሱም ያውቃሉ እኔም ተናግሬያለሁ)፤ እኔ ደግሞ ለአንድ ወር ከስራ እንድታገድ የሚሉት ይገኙበታል፡፡ ከዳዊት ጋር ከዚህ ቀደም የሚያገናኛቸው ሌላ ቁርሾ ከሌላቸው በስተቀር በዚህ ሁሉ ውጥንቅጥ ውስጥ ዳዊት ብቻውን ያደረገው የተለየ ነገር እንደሌለ የሁላችንም ልብ ያውቀዋል፡፡ ታዲያ እሱን ለብቻው ማገድ ምን አመጣው? የከፋፍለህ ግዛ አካሄዳቸው አንዱ መገለጫ ካልሆነ በስተቀር፡፡
